**Kvietimas dalyvauti konkurse „Kartu mes galim!“**

2020 m. spalio 5 d.

**Konkursas organizuojamas vykdant 2020 metų suaugusiųjų mokymosi savaitę „Susitikime mokytis. Kartu mes galim!“, kuria siekiame atskleisti mokymosi kartu džiaugsmą, sutelkti įvairias mokymosi bendruomenes, skatinti andragogų motyvaciją dirbti kūrybiškai, apmąstyti, kaip galima pasiekti geresnių suaugusiųjų mokymosi rezultatų, parodyti suaugusiųjų mokymosi galimybes įvairių socialinių sluoksnių žmonėms, didinti jų dalyvavimą mokymesi.**

Šių metų pagrindiniai suaugusiųjų mokymo savaitės herojai – andragogai ir bendruomenės bei jų bendradarbiavimas suaugusiųjų mokymosi pažangai pasiekti.

Lietuvoje yra gausi andragogų (suaugusiųjų švietėjų, mokytojų) bendruomenė, aktyviai skleidžianti įvairių sričių žinias ir ugdanti suaugusiųjų žmonių praktinius įgūdžius bei kompetencijas pačiose įvairiausiose suaugusiųjų mokymosi srityse (muziejuose, bibliotekose, kultūros įstaigose, NVO, bendrojo ugdymo mokyklose, trečiojo amžiaus universitetuose, vietos veiklos grupėse ir kt.)

Puikiomis iniciatyvomis ir darbais Lietuvoje garsėja įvairių sričių bendruomenės, susibūrusios profesinės veiklos, bendrų interesų, visuomeninės padėties, etniškumo, gyvenamosios vietos ir pan. pagrindais.

Būdami kartu – andragogas ir bendruomenė – gali padaryti labai daug bendrai skleisdami suaugusiųjų mokymosi idėją ir puoselėdami suaugusiųjų mokymosi galimybes, atskleisdami mokymosi patrauklumą, aptardami suaugusiųjų mokymosi pažangą bei suaugusiųjų mokymosi ateityje įžvalgas.

**Konkursui „Kartu mes galim!“ kviečiame teikti projektų, iniciatyvų, kitokios veiklos pavyzdžius, kurie atskleistų bendrą andragogo (suaugusiųjų mokytojo) ir bendruomenės veiklą** (ir andragogo, ir bendruomenės sąvoką supraskime plačiąja prasme)**.**

**Dalinkimės patirtimi apie:**

* Andragogo vaidmenį bendruomenėje: kaip andragogas padėjo bendruomenei burtis, mokytis, keistis, tobulinti jos veiklą, tapti labiau matoma vietos, savivaldybės, nacionaliniu lygiu.
* Bendruomenės vaidmenį andragogo gyvenime: kaip bendravimas su bendruomene keitė andragogo požiūrį į jo darbą, skatino tobulinti profesinius gebėjimus, atskleidė vidines saviraiškos galias.
* Bendrą andragogo ir bendruomenės veiklą įgyvendinant projektus ar iniciatyvas, įveikiant 2020 m. pavasario iššūkį – nuotolinį bendravimą ir mokymąsi karantino metu, skatinant suaugusius žmones mokytis, įgyti naują profesinę patirtį, tapti stipresniu bendruomenės nariu, labiau susipratusiu ir aktyvesniu visuomenės piliečiu.

**Atrankos kriterijai:**

* Patirties pavyzdžių esmė – šviečiamoji ar mokymosi veikla, kurios pristatyme aiškiai atsispindi andragogo ir bendruomenės augimas ir stiprėjimas jiems bendradarbiaujant, įtraukiant suaugusius žmones į mokymąsi.
* Konkrečios mokymosi dalyvių (andragogų, bendruomenės narių) „sėkmės istorijos“ apie tai, kokias galias jiems suteikė abipusis bendradarbiavimas.
* Kūrybiškas ir netradicinis veiklos pristatymas (filmuota medžiaga, bendruomenės narių, andragogų interviu, jų sukurti darbai, iliustracijos (nuotraukos, piešiniai) ir kt.
* Pavyzdžių/veiklos originalumas.
* Veikla įvykdyta iki 2020 m. spalio mėnesio.

**Mes žadame:**

* Konkurse dalyvavusias bendruomenes kviesime į nacionalinį Mokymosi savaitės renginį.
* Labiausiai konkurso kriterijus atitinkančius pavyzdžius, juos teikiančias organizacijas apdovanosime LSŠA diplomais.
* Originaliausią ir įdomiausią pavyzdį bei jį pristačiusį žmogų (pristačiusius žmones) pažymėsime specialiu prizu.
* Konkurse dalyvaujančių organizacijų patirtį viešinsime regioniniuose Mokymosi savaitės seminaruose, nacionaliniame renginyje, Lietuvos suaugusiųjų švietimo asociacijos (LSŠA) internetinėje svetainėje.

**Kviečiame kūrybiškai ir netradiciškai pristatyti jūsų veiklos ar iniciatyvos patirtį!**

**Konkursas „Kartu mes galime!“**

**Organizacijos, įstaigos pavadinimas**

**Adresas, telefonai, el. pašto adresas**

**Veiklos pristatymas** (aprašymas iki 2 psl., jeigu nepasirinkta kita pristatymo forma)

Pristatymų (elektroniniu paštu, paštu ar asmeniškai) laukiame iki **2020 metų lapkričio 4 d.**

LSŠA biure (Geležinio Vilko g. 12 , kab. 115, LT - 03163, Vilnius, el.p.: lssavilnius@andragogai.lt.)

Informacija teikiama telefonais: 8-5-2619031, 8-5-2312309

**Linkime sėkmės!**